Diari Oficial de la Generalitat Valenciana


Sumari del DOGV 8865, del 24-07-2020 (2020/6028)

Extracte de la Resolució de 20 de juliol de 2020, del president de l'Institut Valencià de Cultura, per la qual es convoquen ajudes a la producció d'obres audiovisuals.
-----------------------------------------------------------------------------------------------------------------------------------------------------------------------

### Dades del document

Número de DOGV
:   8865

Data del DOGV
:   24-07-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/6028


Data del document
:   20-07-2020

Organisme emissor
:   Institut Valencià de Cultura

Tipus de document
:   Extracte

Anàlisi jurídica

 Descriptors 

:   * ajuda pública

Extracte de la Resolució de 20 de juliol de 2020, del president de l'Institut Valencià de Cultura, per la qual es convoquen ajudes a la producció d'obres audiovisuals. [2020/6028]  
BDNS (identif.): 516777.  
De conformitat amb el que es preveu en els articles 17.3.b i 20.8.a de la Llei 38/2003, de 17 de novembre, general de subvencions, es publica l'extracte de la convocatòria el text complet de la qual es pot consultar en la Base de dades Nacional de Subvencions:  
http://www.pap.minhap.gob.es/bdnstrans  
  
Primer. Persones beneficiàries  
Podran obtindre aquestes ajudes les petites i mitjanes empreses (persones físiques i jurídiques) de qualsevol estat membre de la Unió Europea, o de l'espai econòmic europeu i agrupacions d'interés econòmic que es dediquen professionalment a la producció audiovisual.  
  
Les empreses beneficiàries hauran de desenvolupar tot o part de les activitats a la Comunitat Valenciana i tindre la condició de productores independents d'acord amb el que estableix l'article 4, lletra n, de la Llei 55/2007, de 28 de desembre, del cinema. A tals efectes la sol·licitant haurà d'aportar una declaració responsable de la condició de productora independent.  
És productor independent aquella persona física o jurídica que no siga objecte d'influència dominant per part d'un prestador de servei de comunicació/difusió audiovisual, ni d'un titular de canal televisiu privat, ni, per part seua, exercisca una influència dominant en aquests, ja siga, en qualssevol dels supòsits, per raons de propietat, participació financera o per tindre la facultat de condicionar, d'alguna manera, la presa de decisions dels òrgans d'administració o gestió respectius. La influència dominant s'entén en el sentit que recull l'esmentat article 4, lletra n, punt 1 de la Llei 55/2007.  
No podran ser beneficiàries les empreses i agrupacions d'interés econòmic que no es troben al corrent en el compliment de les seues obligacions tributàries i enfront de la Seguretat Social en els termes establits per la Llei general de subvencions i el seu Reglament, amb anterioritat a dictar-se la proposta de resolució de concessió de la convocatòria.  
  
  
Segon. Objecte  
Convocar la concessió d'ajudes per a la producció audiovisual a la Comunitat Valenciana, en el marc de les competències de l'Institut Valencià de Cultura, d'acord amb els objectius que té encomanats, amb la finalitat d'impulsar la creació d'obres audiovisuals, fer costat al sector audiovisual en l'àmbit competencial de la Generalitat i estimular la creació d'obres audiovisuals que servisquen de foment i difusió de la creativitat, de la cultura i de l'idioma valencià, en els gèneres i modalitats següents:  
a) Animació. Comprén les següents modalitats:  
- Llargmetratge i sèrie.  
- Curtmetratge, pilot de sèrie, multiplataforma i videojoc.  
En la modalitat de curtmetratge, pilot de sèrie, multiplataforma i videojoc, s'aplicarà el criteri següent:  
- En el nombre total de curtmetratges, pilots de sèrie i multiplataforma d'animació subvencionats haurà d'existir paritat de gènere en la direcció. A aquest efecte, de les produccions subvencionades, almenys 40 % hauran d'estar dirigides per homes i almenys el 40 % estaran dirigides per dones.  
Aquest percentatge es mantindrà sempre que els projectes subvencionats aconseguisquen un mínim del 50 % dels punts en la valoració del guió i un mínim de 50 punts en la puntuació final. El percentatge de paritat podrà veure's alterat en el cas que algun dels gèneres no tinga suficients projectes que aconseguisquen la puntuació mínima exigida en la valoració del guió. En el cas d'existir algun projecte amb més d'un director es comptabilitzarà el nombre de directors de tots els projectes per a comptabilitzar els percentatges de paritat.  
b) Ficció. Comprén les modalitats següents:  
1a. Llargmetratge:  
- Llargmetratge de ficció A. Llargmetratges amb un pressupost màxim de 750.000 €.  
- Llargmetratge de ficció B. Llargmetratges en els quals l'empresa sol·licitant és la titular majoritària de la producció i amb un pressupost superior a 750.000 €.  
- Llargmetratge de ficció C. Llargmetratges a realitzar en règim de coproducció entre dues o més empreses en els quals l'empresa sol·licitant és minoritària i amb un pressupost superior a 1.000.000 €.  
2a. Curtmetratge i multiplataforma.  
En aquesta modalitat de curtmetratge i multiplataforma, s'aplicarà el criteri següent:  
En el nombre total de curtmetratges i multiplataforma de ficció subvencionats haurà d'existir paritat de gènere en la direcció. A aquest efecte, de les produccions subvencionades, almenys 40 % hauran d'estar dirigides per homes i almenys el 40 % estaran dirigides per dones.  
  
Aquest percentatge es mantindrà sempre que els projectes subvencionats superen la fase de valoració del guió i obtinguen un mínim de 50 punts en la puntuació final. El percentatge de paritat podrà veure's alterat en el cas que algun dels gèneres no tinga suficients projectes que superen la fase de valoració del guió. En el cas d'existir algun projecte amb més d'un director es comptabilitzarà el nombre de directors de tots els projectes per a comptabilitzar els percentatges de paritat.  
  
Els llargmetratges televisius de ficció (telefilms) i les minisèries de ficció, en els termes definits en l¿apartat tercer, s'entenen inclosos en les categories de llargmetratge de ficció A, B i C, segons les seues característiques.  
De les ajudes que es concedisquen a llargmetratges de ficció dues seran per a les minisèries amb millor puntuació, amb independència de la categoria a la qual corresponga, sempre que superen la fase de valoració de guió i obtinguen un mínim de 50 punts.  
Si es presentaren menys de dos projectes de minisèries o són menys de dos els que superen la fase de valoració de guió o aconsegueixen el mínim de 50 punts, les ajudes romanents revertiran en la resta de projectes de llargmetratges de ficció.  
c) Documental. Comprén les modalitats següents:  
1a. Llargmetratge:  
- Llargmetratge documental A: documental del qual es valorarà especialment el tractament de temes valencians.  
- Llargmetratge documental B: documental del qual es valorarà especialment el tractament de temes d'àmbit nacional i internacional.  
  
2a. Curtmetratge i multiplataforma.  
En aquesta modalitat de curtmetratge i multiplataforma, s'aplicarà el criteri següent:  
En el nombre total de curtmetratges i multiplataforma documentals subvencionats haurà d'existir paritat de gènere en la direcció. A aquest efecte, de les produccions subvencionades, almenys 40 % hauran d'estar dirigides per homes i almenys el 40 % estaran dirigides per dones.  
  
Aquest percentatge es mantindrà sempre que els projectes subvencionats superen la fase de valoració del guió i obtinguen un mínim de 50 punts en la puntuació final. El percentatge de paritat podrà veure's alterat en el cas que algun dels gèneres no tinga suficients projectes que superen la fase de valoració de guió. En el cas d'existir algun projecte amb més d'un director es comptabilitzarà el nombre de directors de tots els projectes per a comptabilitzar els percentatges de paritat.  
  
No podran presentar-se sol·licituds de les ajudes corresponents a projectes de segones i successives temporades de sèries d'animació, ni minisèries de ficció.  
No podran presentar-se projectes de sèries d'animació, minisèries de ficció, ni llargmetratges televisius, que siguen la conseqüència d'un contracte amb una empresa titular d'un canal televisiu per a la seua realització i en els quals aquesta empresa televisiva adquirisca la titularitat majoritària dels drets de l'obra.  
No podran presentar-se a aquesta convocatòria projectes que aquesta mateixa anualitat es presenten a les convocatòries d'ajudes de l'Institut Valencià de Cultura a escriptura de guió, a desenvolupament i preparació de projectes d'obres audiovisuals o a rodatges a la Comunitat Valenciana.  
Les ajudes es concediran d'acord amb els principis de publicitat, transparència, objectivitat, igualtat i no discriminació i, mitjançant el règim de concurrència competitiva, per a activitats que tinguen lloc entre l'1 de novembre de 2019 i el 30 de novembre de 2022.  
  
Tercer. Bases reguladores  
Ordre 8/2020, d'11 de juny, de la Conselleria d'Educació, Cultura i Esport, per la qual s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en l'Institut Valencià de Cultura (DOGV 8837, 17.06.2020).  
  
Quart. Import  
L'import global màxim que s'assigna per a aquesta convocatòria serà de 5.700.000 €, distribuïts en les anualitats 2020, 2021 i 2022.  
L'import es distribuirà per gèneres i modalitats d'acord amb el desglossament que s'indica a continuació:  
1) Gènere: animació: 1.100.000 €.  
2) Gènere: ficció: 3.700.000 €.  
3) Gènere: documental: 900.000 €.  
  
Cinqué. Termini de presentació de sol·licituds  
El termini de presentació de sol·licituds serà de 20 dies hàbils a comptar des de l'endemà de la publicació d'aquesta convocatòria en el Diari Oficial de la Generalitat Valenciana.  
  
Sisé. Sol·licitud i documentació  
El termini de presentació de sol·licituds serà de 20 dies hàbils a comptar des de l'endemà de la publicació d'aquesta convocatòria en el Diari Oficial de la Generalitat Valenciana.  
Les sol·licituds s'hauran de dirigir a l'Institut Valencià de Cultura i es presentaran, juntament amb la documentació vinculada a aquestes, per via telemàtica a través del registre electrònic accessible des de la següent URL: http://ivc.gva.es/, per a la qual cosa la persona sol·licitant o la persona representant haurà de disposar de qualsevol dels certificats o signatures electròniques que admet aquesta aplicació.  
En cap cas seran vàlids els documents als quals s'haja d'accedir mitjançant enllaços o adreces webs, corresponents a aplicacions o plataformes d'emmagatzematge, o a serveis d'allotjament d'arxius, i aquests documents es tindran per no presentats, excepte en el cas d'enllaços a anuncis d'intriga (teasers) i videopitchs en els supòsits previstos en aquest apartat.  
Les sol·licituds s'hauran de formalitzar mitjançant la presentació telemàtica del model que s'adjunta com a annex I a la resolució de convocatòria degudament emplenat, acompanyat de la documentació que corresponga en cada cas segons s'estableix en aquesta resolució.  
  
El guió, la sinopsi i el subtítol de reclam (tagline) aniran en un mateix arxiu diferenciat de la resta de documents.  
La documentació inclourà un índex que relacionarà els documents aportats, i els numerarà segons l'ordre en què figuren en el dossier presentat.  
La documentació inclourà el full d'autobaremació dels mèrits que s'acrediten, susceptibles d'un càlcul automàtic dels punts, corresponent a la modalitat del projecte que es presenta. En la web de l'Institut Valencià de Cultura (http://ivc.gva.es/) estaran a la disposició de les persones sol·licitants els fulls d'autobaremació.  
  
València, 20 de juliol de 2020.- El president de l'Institut Valencià de Cultura: Vicent Marzà Ibáñez.